«Вагъуэ цIыкIухэр» илъэситху ирокъу
Щапхъэ зытрах «Вагъуэ цIыкIухэр» сабий ансамблыр къызэрызэрагъэпэщрэ илъэситху зэрырикъур иджыблагъэ Музыкэ театрым Iэтауэ щагъэлъэпIащ.
Пэшым тIысыпIэ нэщI зэримыIэмкIэ наIуэ хъурт ансамблым а зэман кIэщIым къриубыдэу цIыхухэм я лъагъуныгъэр къихьэхун зэрыхузэфIэкIар. «Вагъуэ цIыкIухэм» хэтхэм, хабзэ зэрахуэхъуауэ, пшыхьыр гъэщIэгъуэну, нэгузыужьу къызэрагъэпэщат. Лъэпкъым и псэукIэм, и дунейм ущызыгъэгъуазэ теплъэгъуэ хьэлэмэтхэр ирагъэлъэгъуащ къызэхуэсахэм. Ар къызэрызэIуахари пасэрей «Уэркъ къафэщ». Абы къыкIэлъыкIуащ «Уджхэш», «Уджпыху», «Ислъэмей», «Мэлыхъуэ къафэ», нэгъуэщIхэри. Къызэхуэсахэм Iэгуауэшхуэ хуаIэтащ Абазэ Марат «СапэхэтIэ» къафэр щигъэзащIэм. УФм щIыхь зиIэ и артист Ульбашев Мутай и фэеплъу ягъэува «Розы Долинска» къафэр а пщыхьэщхьэм япэу ягъэлъэгъуащ «Вагъуэ цIыкIухэм».
Пшыхьыр езыгъэкIуэкIа Гумэ Маринэ къэфакIуэ гупыр зэрызэхашам, абыхэм зэман кIэщIым къриубыдэу зыIэрагъэхьа ехъулIэныгъэхэм кIэщIу щыгъуазэ ищIащ къызэхуэсахэр.
Ансамблым и махуэшхуэмкIэ ехъуэхъуну япэу утыкум къихьар «Кабардинка» къэрал академие ансамблым хэтхэрщ. Абыи щхьэусыгъуэ иIэщ «Вагъуэ цIыкIухэм» я унафэщI, КъБРм щIыхь зиIэ и артист Къурашэ Эдикрэ ансамблым и пшынауэ, КъБРм и цIыхубэ артист Сэхъу Хьэсэнрэ «Кабардинка»м хэту щытащ.
Хъуэхъурэ щытхъу псалъэ гуапэкIэ щIагъэнат а махуэм «Вагъуэ цIыкIухэр». Концертым хэтащ «Терпсихора», «Эльбрус», «НалцыкIу» къэфакIуэ гупхэр, сабий зеиншэхэмрэ адэанэм я нэIэ щIэмыту къэнахэмрэ щрагъаджэу Нартан дэт школинтернат №5м и гъэсэнхэр.
«Вагъуэ цIыкIухэр» ансамблыр профессиональнэ къэфакIуэ гупу къэплъытэ хъунущ. НыбжьыщIэхэр щэнхабзэмрэ гъуазджэмрэ дегъэхьэхынымкIэ куэд зылэжьа адэанэхэмрэ ансамблым и художественнэ унафэщIымрэ фIыщIэ яхуэсщIыну сыхуейщ. Нартан къуажэм ЩэнхабзэмкIэ унэ зэрыдэмытым емылъытауэ, абыхэм къыщыфэн пэш зэрагъэпэщри, загъэсэн щIадзащ. Сыхуейщ «Вагъуэ цIыкIухэр» республикэм и адрей щIыналъэхэмрэ къуажэхэмрэ щапхъэ яхуэхъуну, жиIащ КъБРм щэнхабзэмкIэ и министр Къумахуэ Мухьэдин.
Шэджэм муниципальнэ щIыналъэм и щIыпIэ администрацэм и унафэщI ТекIушэ Артур хъуэхъу псалъэкIэ захуигъэзащ ныбжьыщIэхэм.
Ныщхьэбэрей пшыхьыр творческэ лъагапIэшхуэм фыхуэзышэ гъуэгум и къежьапIэ хуэхъуну си гуапэщ, жиIащ абы. Лъэпкъым и гуфIэгъуэ махуэ куэд тхуэвгъэдэхэну, екIуу утыку фитыну, дамыгъэ лъагэ куэдкIэ фагъэлъэпIэну сыфхуохъуахъуэ. ФэркIэ догушхуэ. Псом хуэмыдэу гупым и унафэщIхэм я гъэсэнхэм я ехъулIэныгъэхэм гушхуэныгъэ къариту екIуэкIыну сохъуэхъу. Абыхэм мы Iуэхум халъхьэ къарумрэ зэфIэкIымрэ мыхъуатэмэ, иджыпсту тлъагъу ан самбль дыгъэлыр диIэну фIэщ щIыгъуейт.
НыбжьыщIэхэм ехъуэхъуну а пщыхьэщхьэм утыкум къихьащ Дунейпсо Адыгэ Хасэм и тхьэмадэ Сэхъурокъуэ Хьэутий, КъБРм и Композиторхэм я зэгухьэныгъэм и унафэщI Темыркъан Борис, КъБРм щIыхь зиIэ и артисткэ Карчаевэ Раисэ, лъэпкъ къафэхэмкIэ «Терпсихора» ансамблым и художественнэ унафэщI Яврян Роберт сымэ, нэгъуэщIхэри.
«Вагъуэ цIыкIухэр» ансамблыр къызэрызэрагъэпэщрэ куэд мыщIами, а пIалъэ кIэщIым къриубыдэу абы хэтхэм ехъулIэныгъэшхуэхэр зыIэрагъэхьэн яхузэфIэкIащ. «Красота спасёт мир» фIэщыгъэм щIэту ирагъэкIуэкIа дунейпсо зэпеуэм Гранпри къыщахьащ, «Московская осень», «Вдохновение», «Fairy Dance», «Кубок победителей», «ХореографиемкIэ лъэпкъ саугъэт», «Приз хореографа Виктора Шершнева» къафэхэмкIэ урысейпсо зэпеуэхэм япэ увыпIэхэр къыщыхуагъэфэщащ.
«Вагъуэ цIыкIухэм» дяпэкIи куэдкIэ ущыгугъ зэрыхъунум и щыхьэт хъуат а пщыхьэщхьэм зэхаша концертыр.
Инэрокъуэ Данэ.
